Vesta

"'...ของที่มันใกล้พังแล้วแบบข้าน่ะ...ไม่คู่ควรจะกวัดแกว่งเพื่อใครอีกแล้ว...'"

Vesta ;(เวสต้า, ดาบไร้นาย) ปรากฏตัวครั้งแรกใน Lixariz 3 (The witch return) เธอคือหนึ่งในศาสตราธาตุสถิต 'ดาบธาตุสถิตแห่งลม' ศาสตราวุธผู้ปฏิเสธผู้ถือครองแทบทุกคนจนได้รับฉายาว่า 'ดาบไร้นาย'

Appearance
เวสต้าในร่างมนุษย์เธอมีผมยาวสีดำถึงกลางหลัง ผิวซีดและผอมเพรียว ดวงตาสีม่วง สวมเสื้อเชิ้ตและกระโปรงสั้น พร้อมเกราะเบาที่ทำให้เคลื่อนไหวสะดวก มีจี้รูปกางเขนอยู่บนเนคไท

ในร่างดาบเธอมีรูปลักษณ์เป็นเรเปียร์สีดำที่ไม่มีฝักดาบ ปลายดาบคมและด้ามจับประดับด้วยอัญมณีสีม่วง  รอบใบดาบมีร่องรอยตามอายุของเธอแต่ก็ยังมีประสิทธิภาพสูง

Personality
เวสต้าพูดน้อย สุขุมและเย็นชาอย่างมาก แต่ไหวพริบดีและชาญฉลาด  เธอมีศิลปะในการใช้คำพูดมากกว่าที่เห็นภายนอก เพียงแต่เธอเลือกที่จะไม่พูดก็เท่านั้น  ทว่าบรรยากาศรอบตัวเธอกลับมีแต่ความเศร้าและอ้างว้างจากแววตาและน้ำเสียง  อีกทั้งเธอยังมีกำแพงทางความรู้สึกที่แข็งแกร่งมาก  ไม่ว่าจะเป็นนักดาบฝีมือดีแค่ไหนเธอก็ไม่เคยให้ความสนใจและไว้วางใจให้ใครมาเป็นนายของเธอต่ออีกเลย

และอาจเพราะเธอเคยเป็นดาบของอัศวิน เวสต้าจึงรักในความถูกต้องและยุติธรรมอย่างมาก  เธอยึดถือในศักดิ์ศรีและเกียรติของตนเองประหนึ่งอัศวินชั้นหนึ่ง  เธอพร้อมยื่นมือช่วยเหลือผู้คนที่ต้องการความช่วยเหลือเสมอและไม่เคยทรยศใคร  จนทำให้เหล่านักดาบที่หวังจะเอาชนะเพื่อให้เธอยอมรับต่างต้องสมเพชตัวเองที่ไม่ได้ครึ่งหนึ่งของความเป็นอัศวินแบบที่เธอเป็น

แม้ว่าเวสต้าจะแข็งแกร่งในการต่อสู้และการรบ แต่หัวใจของเธอกลับบอบช้ำและเปราะบาง  เธอเก็บความอ่อนแอและเจ็บปวดเอาไว้ในใจและแสดงออกแต่ด้านที่เย็นชาเพื่อหลบซ่อนความจริงในจิตใจของตัวเอง  ดังนั้นจึงไม่ใช่เรื่องง่ายที่จะเห็นเธอแสดงอารมณ์อย่างตรงไปตรงมา  และบ่อยครั้งที่เธอเลือกจะมีสีหน้าเรียบเฉยเพื่อหลีกเลี่ยงการสร้างความสัมพันธ์กับคนอื่นๆ

เวสต้าชำนาญในสนามรบอย่างมาก เธอเคลื่อนไหวได้อย่างคล่องแคล่วแม้ไม่มีผู้เป็นนายออกคำสั่งให้ นั่นอาจเพราะเธอมีความสามารถสูงอยู่แล้ว หรืออาจด้วยเหตุผลอื่นๆ(?)  หนึ่งในทักษะที่เด่นชัดอย่างมากของเธอก็คือความเร็วและความเฉียบคมในการโจมตีที่ยากจะรับมือ  พลังทำลายของเวสต้าขึ้นอยู่กับจังหวะที่เหมาะสมที่จะสามารถสร้างพลังลมอันรุนแรงใส่ศัตรู  พลังของเธอมีมากพอจะทะลุเกราะหรือโล่เหล็กได้อย่างสบายๆซึ่งเป็นเรื่องที่แทบเป็นไปไม่ได้สำหรับดาบเบาอย่างเรเปียร์  อย่างไรก็ตามทักษะการต่อสู้ของเวสต้าในร่างมนุษย์นั้นมีข้อจำกัดตรงที่เธอไม่สามารถป้องกันการต่อสู้ระยะไกลได้เช่นเดียวกับดาบธาตุสถิตเล่มอื่นๆที่อยู่ในร่างมนุษย์

Personal Background
เวสต้าเคยเป็นดาบของอัศวินลำดับที่ 2 ของภาคีอัศวินศักดิ์สิทธิ์  'ลูคาริอัส  เอมเพไทน์' ซึ่งนับเป็นเจ้าของคนแรกของเธอ เวสต้าอยู่เคียงข้างลูคาริอัสในฐานะคู่หูมายาวนานหลายปี เธอไว้ใจและเชื่อใจในความสามารถของอัศวินหนุ่มเป็นอย่างดี  และความเชื่อใจที่ทั้งสองมีให้กันก็ทำให้พวกเขากลายเป็นคู่หูที่แข็งแกร่งที่สุดในสงคราม  เพราะมีเพียงลูคาริอัสที่สามารถใช้ทักษะเฉพาะตัวของเวสต้าได้เต็มประสิทธิภาพ  ซึ่งเป็นสิ่งที่ไม่เคยมีใครทำได้มาก่อน  ทว่าหลังจากที่เธอไม่สามารถปกป้องเจ้าของของตัวเองได้ในสนามรบเธอก็เอาแต่โทษตัวเองมาโดยตลอด  ว่าเป็นเพราะความอ่อนแอของเธอที่ทำให้ลูคาริอัสต้องมาจบชีวิต  เธอชิงชังและโกรธแค้นในตัวเอง  เวสต้าได้เนรเทศตัวเองไปอาศัยอยู่ยังคฤสาสน์เก่าที่ซึ่งเป็นของตระกูลเอมเพไทน์เพียงคนเดียวด้วยความรู้สึกผิดและบอบช้ำอย่างมหาศาล ณ ที่แห่งนั้นมานานหลายร้อยปี  และจากเหตุการณ์ในครั้งนั้นทำให้เธอมีแผลใจจนไม่ยอมรับใครเป็นผู้ถือครองอีกเลย

หลังจากที่ขังตัวเองเอาไว้นานนับร้อยปี เวสต้าได้บังเอิญพบกับอลิซที่ออกเดินทางกับคอลินตามนิมิตรที่เธอเห็น  ด้วยสถานการณ์ในตอนนั้นอลิซได้ร้องขอให้เวสต้าเป็นกำลังให้เธอในสงครามที่กำลังจะมาถึงที่เธอเห็นในการพยากรณ์  แต่เวสต้ายืนกรานปฏิเสธคำร้องขอนั่น  เธอได้ให้คำสาบานกับตัวเองในอดีตเอาไว้แล้วว่าจะไม่ยอมรับใครเป็นเจ้านายของเธออีก  ทว่าด้วยความมุ่งมั่นในตัวของอลิซทำให้เธอตัดสินใจมอบบททดสอบให้กับอลิซเพื่อพิสูจน์ว่าอลิซคู่ควรจะแบกรับน้ำหนักของดาบหรือไม่  บททดสอบของเวสต้านั้นไม่ใช่ของที่จะผ่านไปได้ง่ายๆ  เธอจงใจทดสอบในสิ่งที่ยากที่สุด นั่นคือความหนักแน่นที่จะใช้ดาบในการสังหารผู้คน  ซึ่งอลิซก็สามารถผ่านบททดสอบสุดหินนั่นมาได้อย่างฉิวเฉียด  และจากนั้นเวสต้าก็ได้ให้สัญญาว่าจะให้อลิซยืมพลังจนถึงที่สุดตราบเท่าที่อยู่ในสงคราม

ตัวตนของเธอก่อนหน้าที่จะพบกับลูคาริอัสนั้นไม่มีใครรู้ แต่เชื่อกันว่าเธอเป็นดาบที่มีอายุยาวนานกว่าที่เห็นอย่างมาก  ด้วยความเก่าแก่ของตัวดาบและองค์ความรู้ของเธอก็ล้วนเป็นสิ่งยืนยัน  และด้วยเหตุผลบางอย่างทำให้ใบดาบของเธอไม่เคยเป็นสนิมแม้จะอยู่อย่างเดียวดายยาวนานแค่ไหน

เวสต้าถูกสร้างขึ้นจากเหล็กเนเวล (เหล็กน้ำแข็ง) ทั้งเล่ม  ทำให้พลังธาตุสถิตในตัวเสถียรและรุนแรงกว่าดาบอื่นๆหลายเท่า นับเป็นดาบธาตุสถิตแห่งลมที่มีพลังมากที่สุด  ทว่ากลับไม่ปรากฏชื่อผู้ตี หรือวันที่ถูกสร้าง  ทำให้ไม่มีใครรู้อายุที่แท้จริงของเธอ  และด้วยความที่เจ้าของเพียงคนเดียวของเธอได้ตายไปแล้วทำให้ที่มาที่ไปของเธอล้วนเป็นปริศนาและยิ่งทำให้เธอถูกตลาดมืดต้องการตัวมากขึ้นเรื่อยๆเช่นกันในตลอดหลายร้อยปีที่เธอหายตัวไปจากหน้าประวัติศาสตร์

Important role
หลังจากที่ได้พิสูจน์ความแข็งแกร่งของอลิศ เวสต้าได้ร่วมต่อสู้กับอลิซในสงครามศักดิ์สิทธิ์  และได้ให้อลิซยืมกำลังเพื่อโค่นราคริฮาเทีย  ทว่าด้วยความแข็งแกร่งของราคริฮาเทียทำให้เวสต้าได้รับบาดเจ็บสาหัสจนไม่อาจเปลี่ยนร่างกลับเป็นดาบได้อีก

Skills

 * Magia - ศาตร์การเปลี่ยนร่างเป็นดาบของศตราธาตุสถิต โดยมีรายละเอียดแตกต่างกัน  "ห้วงเวลาจงหยุดนิ่ง  สายลมจงกลืนกินทุกสรรพสิ่ง  ณ ปลายทางแห่งความสิ้นหวัง...จงสำแดงคมดาบแห่งการพิพากษา"
 * Katara - เวทย์เฉพาะตัวของศตราธาตุสถิต มีความเป็นเอกลักษณ์และแตกต่างกันอย่างมาก  ความแข็งแกร่งของเวทย์จะขึ้นอยู่กับความสามารถของดาบและผู้ใช้

Trivia

 * ชื่อของเวสต้ามาจาก "เวสต้า" (Vesta - ละติน) ซึ่งเป็นชื่อของเทพีผู้ครองเรือนและเตาไฟ ในตำนานของชาวโรมัน